b'\n_START_ARTICLE_\nWalter de la Mare\n_START_PARAGRAPH_\nWalter John de la Mare [\xcb\x88d\xc9\x9bl\xc9\x99\xcb\x8cm\xc9\x9b\xc9\x99r] (25. huhtikuuta 1873 Charlton, Kent \xe2\x80\x93 22. kes\xc3\xa4kuuta 1956 Lontoo) oli englantilainen runoilija ja kirjailija, jonka runojen, novellien ja romaanien teemoja ovat lapsuus, viattomuus ja yliluonnolliset ilmi\xc3\xb6t. Niist\xc3\xa4 h\xc3\xa4n kirjoitti usein lyyrisell\xc3\xa4 ja unenomaisella kielell\xc3\xa4. H\xc3\xa4nen tuotantoonsa kuuluu puolensataa teosta. H\xc3\xa4nelle my\xc3\xb6nnettiin lastenkirjallisuuden Carnegie-mitali vuonna 1947 teoksesta Collected Stories for Children._NEWLINE_De la Maren kauhukertomuksia on julkaistu suomeksi Markku Sadelehdon toimittamissa antologioissa Englantilaiset aaveet (WSOY 1994) ja Wendigo ja muita yliluonnollisia kauhukertomuksia (Jalava 2015).'